Tisztelt Direktor Úr!

Örömmel értesültem a hírről, mi szerint a Nemzeti Színház fontolóra vette, hogy Csongor és Tünde című művemet bemutassák neves színházukban. Nagy megtiszteltetésnek venném, ha művemet előadnák a Nagyérdeműnek, e mellett biztosra veszem, hogy a Tisztelt Közönséget is megörvendeztetnék színjátékom bemutatásával.

Először is úgy vélem, hogy a nézők számára szórakoztató és elgondolkodtató lenne az előadás, hisz a szerelem és a személyes boldogságunk keresése minden korban aktuális téma, soha nem megy ki a divatból. Akár még tanulságos is lehet, főként a fiatalabb korosztálynak, hiszen azt sugallja nekik, hogy küzdjenek az álmaikért. Felnőtt és gyermek egyaránt élvezetesnek tarthatja a művet, bár mesei varázsa meglehet, elsőre nem tűnik szimpatikusnak az idősebb polgároknak. Én mégis meleg szívvel ajánlom minden kedves érdeklődőnek, hogy tekintse meg, veszíteni nem fog vele semmit, esetleg csak egy kis időt. Bár az értékrendek, vélemények a műről eltérőek lehetnek, én mégis úgy vélem, hogy a legtöbb néző azonosulni tud majd egyes szereplőkkel, mindenki megtalálja a szívéhez közel álló, hasonló sorsú alakot, akivel szimpatizálhat.

Persze ehhez az is kell, hogy művemet ne a régi szokásokhoz híven adják elő, esetleg egy kis újítást is belevihetne a Rendező Úr az előadás megvalósítása során. Számomra nincs fontosabb, mint hogy a közönséget elégedettnek lássam, és ha ez csak bizonyos dramaturgiai vagy színpadtechnikai változtatásokkal érhető el, akkor természetesen hajlandó vagyok együttműködni ilyen téren is. Ötleteim is vannak, ezeket most meg is osztanám önnel.

Elsősorban, úgy vélem, ne a színész urakat és hölgyeket válasszák a szerepekhez, hanem a művészek válasszanak maguknak karaktert. Hiszen ki tudná hitelesebben alakítani a szereplőt, mint aki a legjobban hasonlít rá, és azonosulni is tud sorsával, alakjával! Ezzel együtt természetesen nem várom el, hogy a Rendező Úrnak egyáltalán ne legyen szava a szereposztásban, csak egy kis szabadságot hagyjanak a színészeknek, bízzanak megérzéseikben és ítéletükben, és higgyék el, sokkal könnyebb lesz együtt dolgozniuk velük!

Tudomásomra jutott továbbá, hogy újfajta előadásmóddal is kísérleteznek egyes művészemberek. Egyik neves színházunk – amelyet most nem kívánok megnevezni – nagyszínpadi előadásra is alkalmassá tette az árnyjáték használatát, és ha jól értesültem, még külföldön is elismerést kapott ezért. Esetleg ezt a különleges hatású megjelenítési formát is felhasználhatná a Rendező Úr a mű bemutatása során, ha megoldható. Valószínűleg ehhez az újításhoz modern eszközöket - fénytechnika, hangosítás, szcenika, projektor - is használniuk kell majd, hogy minél élvezetesebb legyen a közönség számára az előadás látványvilága, és könnyen értelmezhető maradjon még a legkisebbek számára is. De természetesen nem szükséges az egész előadást efféleképp megoldani.

Egy másik igen érdekes technikai megoldás, amiről hallottam, lehetővé teszi, hogy a színpad egyes részeit forgásra bírjuk, vagy esetleg a magasba emeljük. Ez igen érdekessé és elképzelhetőbbé teheti az előadásokat. Már meg is jelent lelki szemeim előtt, ahogyan ezzel a technikával látványosan bemutathatnánk a Csongor és Tündében is az égi és földi világot, és a hármas út fontossága is egyértelművé válna ez által a nézők számára. Az emelő gépezettel - amelyet, mint azt jól tudjuk, már a görögök is előszeretettel alkalmaztak - még az Éj monológját is kiemelhetnénk az előadás során. Ilyesfajta technikai újdonságok alkalmazásának eredményeképpen a közönség bizonyosan nem fog unatkozni, és az érdeklődésük az egész előadás alatt kitart majd.

Ha még van ötlete a kedves Rendező Úrnak, örülnék, ha velem is megosztaná, hiszen örülök, ha hallhatom, mivel színesítenék még tovább művem bemutatását!

Hálás vagyok Direktor Úr nagylelkűségéért, és azért, hogy meghallgatja szerény elgondolásaimat. Alázattal:

Vörösmarty Mihály

Budapest, 2016. március 15.